text: aloader
  
  publiceret: 2021-02-02 12:14:28+01:00
  Aloader er hos Homer to kæmpemonstre, Otos og Efialtes. De er sønner af Aloeus, der allerede som børn fangede krigsguden Ares og truede de olympiske guder ved at forsøge at erobre Himlen. I lidt senere græske sagn ville de bortføre Hera og Artemis. Apollon dræbte dem, da de prøvede at nå Himlen ved at stable bjergene Olympos, Ossa og Pelion oven på hinanden. Aloaderne er formentlig – som giganter og titaner – førgræske guder, og myterne om deres kamp med olympierne afspejler muligvis den græske indvandring.